Eksklusief: Adam reik eerste enkelsnit van splinternuwe album uit!
JY LEES NOU Eksklusief: Adam reik eerste enkelsnit van splinternuwe album uit!
Ná drie suksesvolle albums en 'n kortalbum saam met Daniel Baron is die popgroep Adam (Hugo Ludik, Reynardt Hugo en Kyle Grant) kliphard aan't werk aan hul volgende album.
Die album, Hoogtevrees, sal teen middel-Augustus op die rakke wees.
Maar aanhangers wat vies is omdat hulle nog so lank moet wag vir nuwe musiek van dié groep, sal bly wees om te hoor die eerste enkelsnit van die album word van vandag af op radiostasies landwyd gespeel.
Die liedjie is gister 'n dag vroeë ekslusief met Huisgenoot-lesers gedeel.
Die meeste mense sal kan identifiseer met die liedjie Hoogtevrees, vertel Hugo, wat dit saam met Reynardt geskryf het. "Dit gaan oor 'n romantiese verhouding wat by 'n kruispad kom en jy dan wonder: Wat nou?"
Dikwels sal 'n mens dan die verhouding in twyfel trek en wonder of dit gaan werk of nie. Hugo verduidelik dit is dan dat jy soms net jou oë moet toeknyp en 'n geloofsprong moet maak. "Jy moet van die verlede vergeet en op 'n skoon bladsy begin," is sy raad.
Hy beskryf Hoogtevrees as 'n "polsende popliedjie met 'n vinnige tempo waarop jy lekker sal kan dans".
Oor die uitreiking van die album in Augustus is die mans net so opgewonde. Hugo vertel hulle het twee jaar daaraan gewerk; daarom is dit hul album met die sterkste liedjies op. "Dit is in tipiese Adam-styl waaraan ons ondersteuners gewoond is. Ons het daardie fondament behou, maar tog ook 'n paar nuwe klanke ingebring," sê hy.